
ΕΦΗΜΕΡΙΔΑ 
ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


28 Νοεμβρίου 2016 


ΤΕΥΧΟΣ ΠΡΩΤΟ 


Αρ 


. Φύλλου 217 


ΒΟΥΛΗ ΤΩΝ ΕΛΛΗΝΩΝ 


Αριθμ. 


Πρωτ. 18068 
Διεκττ. 12466 


Καθορισμός των κριτηρίων και της διαδικασίας 
αξιολόγησης των τυπικών και ουσιαστικών προ¬ 
σόντων των υπαλλήλων της Βουλής και ρύθμι¬ 
ση ειδικότερων θεμάτων του συστήματος αξι¬ 
ολόγησης». 


Ο ΠΡΟΕΔΡΟΣΤΗΣ ΒΟΥΛΗΣ ΤΩΝ ΕΛΛΗΝΩΝ 


Έχοντας υπόψη: 

1. Τις διατάξεις των άρθρων 65 παρ. 6 και 103 παρ. 6 
του Συντάγματος της Ελλάδος, σύμφωνα με τις οποίες 
το προσωπικό της Βουλής διέπεται αποκλειστικά από 
τον Κανονισμό της, σε συνδυασμό με τις διατάξεις του 
άρθρου 11 παρ. 4 του Κανονισμού της Βουλής (Μέρος 
Κοινοβουλευτικό - ΦΕΚ 106/Α787), όπως ισχύει, 

2. τις διατάξεις των άρθρων 1, 83, 90 και 164ΣΤ του 
Κανονισμού της Βουλής (Μέρος Β'- ΦΕΚ 51/Α797), όπως 
ισχύει, 

3. το γεγονός ότι από την απόφαση αυτή δεν προκαλεί- 
ται δαπάνη σε βάρος του Προϋπολογισμού της Βουλής, 
αποφασίζουμε: 

Άρθρο 1 
Αξιολογητές 

1. Αξιολογητές των υπαλλήλων και των προϊσταμένων 
οργανικών μονάδων κατά τις διατάξεις της παρούσας, 
είναι οι δύο ιεραρχικοί προϊστάμενοί τους κατά τη σειρά 
της οργανικής διάρθρωσης με τον τρόπο που ορίζεται 
στο επόμενο άρθρο. Στην περίπτωση των προϊσταμένων 
Γενικών Διευθύνσεων, αξιολογητές είναι ο Πρόεδρος και 
ο Γενικός ή Ειδικός Γραμματέας. Οι εκθέσεις αξιολόγη¬ 
σης προϊσταμένων οργανικών μονάδων που υπάγονται 
απευθείας στον Πρόεδρο ή στον Γενικό Γραμματέα συ- 
ντάσσονται από τον Πρόεδρο ή τον Γενικό Γραμματέα, 
αντίστοιχα. 

2. Ως προϊστάμενοι, κατά την έννοια της παραγράφου 
1 νοούνται οι υπάλληλοι της Βουλής, με σχέση εργασίας 
δημοσίου δικαίου ή ιδιωτικού δικαίου αορίστου χρόνου, 
καθώς και οι μετακλητοί ή με θητεία υπάλληλοι οι οποίοι 
κατέχουν τέτοια θέση συμπεριλαμβανομένων και των 
νομίμων αναπληρωτών τους. 


3. Οι εκθέσεις αξιολόγησης των υπαλλήλων που υπη¬ 
ρετούν στα γραφεία Προέδρου, Αντιπροέδρων, Γενικού, 
Ειδικού Θεματικού ή Ειδικού Γραμματέα της Βουλής, συ- 
ντάσσονται από τον Προϊστάμενο του οικείου Γραφείου. 
Εάν δεν υπάρχει, οι εκθέσεις αξιολόγησης του προσω¬ 
πικού συντάσσονται αντίστοιχα από τον Προέδρο, τους 
Αντιπροέδρους, τον Γενικό, τον Ειδικό Θεματικό ή Ειδικό 
Γραμματέα της Βουλής, ο καθένας για τους υπαλλήλους 
του γραφείου του. Η έκθεση αξιολόγησης του Προϊστα¬ 
μένου των ανωτέρω Γραφείων συντάσσεται ομοίως από 
τον Πρόεδρο, Αντιπροέδρους, τον Γενικό, Ειδικό Θεμα¬ 
τικό ή Ειδικό Γραμματέα της Βουλής. 

4. Για τους αποσπασμένους υπαλλήλους συντάσσονται 
εκθέσεις αξιολόγησης από τους προϊσταμένους των ορ¬ 
γανικών μονάδων, στις οποίες υπηρετούν. 

5. Κάθε αξιολογητής υποχρεούται να συντάσσει εκθέ¬ 
σεις αξιολόγησης για όλους τους υπαλλήλους αρμοδιό- 
τητάς του, εφόσον προΐστατο αυτών, κατά το προηγού¬ 
μενο έτος, για πέντε (5) τουλάχιστον μήνες, έστω και αν 
κατά το χρόνο σύνταξης των εκθέσεων υπηρετεί σε άλλη 
Υπηρεσία, με την επιφύλαξη του εδαφίου β, περίπτωση 
γ) της παραγράφου 2 του επόμενου άρθρου. 

Άρθρο 2 

Έκθεση αξιολόγησης 

1. Η έκθεση αξιολόγησης περιλαμβάνει τουλάχιστον: 

α) Τους τίτλους σπουδών του υπαλλήλου, καθώς και τις 

δραστηριότητες επιμόρφωσής κατά το έτος στο οποίο 
αναφέρεται η αξιολόγηση. 

β) Συνοπτική περιγραφή του έργου που επιτελέστη- 
κε από την οργανική μονάδα (Διεύθυνση, Τμήμα) στην 
οποία ανήκει ο αξιολογούμενος, κατά την περίοδο που 
αξιολογείται. 

γ) Συνοπτική περιγραφή του έργου που επιτελέσθηκε 
από τον αξιολογούμενο, κατά την περίοδο που αξιολο¬ 
γείται. 

δ) Τα στοιχεία της συμβουλευτικής συνέντευξης του 
άρθρου 5 της παρούσας. 

ε)Τη βαθμολογία του αξιολογούμενου, βάσει των κρι¬ 
τηρίων των επομένων παραγράφων. 

2. α) Οι εκθέσεις αξιολόγησης συντάσσονται από τους 
αρμόδιους αξιολογητές υποχρεωτικά εντός του πρώτου 
τριμήνου κάθε έτους. Η προθεσμία αυτή ισχύει και για 
τους αξιολογητές που απώλεσαν την ιδιότητά τους αυτή, 
πριν από την 31η Μαρτίου, λόγω μετακίνησης σε άλλη 
Υπηρεσία. 

β) Αν ο προϊστάμενος άσκησε καθήκοντα για πέντε 
(5) τουλάχιστον μήνες, αλλά η υπαλληλική σχέση λύθη¬ 
κε λόγω παραίτησης ή αυτοδίκαιης απόλυσης από την 
Υπηρεσία, οι εκθέσεις αξιολόγησης συντάσσονται και 
υποβάλλονται με μέριμνα του Τμήματος Αξιολόγησης 
Προσωπικού, πριν από την αποχώρησή του. Κατ'εξαίρε¬ 
ση, όταν αξιολογητές είναι ο Πρόεδρος, οι Αντιπρόεδροι, 
ο Γενικός, ο Ειδικός Θεματικός ή Ειδικός Γραμματέας της 
Βουλής, ο Προϊστάμενος του Γραφείου του Προέδρου, 
των Αντιπροέδρων, του Γενικού, Ειδικού Θεματικού ή 
Ειδικού Γραμματέα της Βουλής, μπορεί να συντάσσεται 
έκθεση αξιολόγησης και για χρονικό διάστημα τουλάχι¬ 
στον τριών (3) μηνών υπηρεσίας και σε περίπτωση που 
οι πιο πάνω αποχωρήσουν από τη θέση τους μπορεί να 
συντάσσονται εκθέσεις αξιολόγησης μέχρι και εξήντα 
(60) ημέρες μετά την αποχώρησή τους. 

γ) Σε περίπτωση πραγματικής αδυναμίας του προϊ¬ 
σταμένου που ενεργεί ως αξιολογητής, τις εκθέσεις 
αξιολόγησης συντάσσει ο νόμιμος αναπληρωτής του, 
εφόσον αυτός εκτελούσε χρέη αναπληρωτή προϊσταμέ¬ 
νου για τουλάχιστον το ένα τρίτο (1/3) της αξιολογικής 
περιόδου. Σε αντίθετη περίπτωση, καθώς και όταν δεν 
υπάρχει νόμιμος αναπληρωτής, οι εκθέσεις αξιολόγησης 
συντάσσονται, κατ' εξαίρεση, από τον άμεσο προϊστά¬ 
μενο του αξιολογητή. 

δ) Με την επιφύλαξη των διατάξεων του δεύτερου 
εδαφίου της περίπτωσης β) της παραγράφου 2, σε κα¬ 
μία περίπτωση δεν συντάσσεται έκθεση αξιολόγησης 
για χρονικό διάστημα μικρότερο των πέντε (5) μηνών. 

3. α) Αν διαπιστώνεται οποιαδήποτε παράλειψη ή 
πλημμελής ή μη ορθή συμπλήρωση, η έκθεση αξιολό¬ 
γησης επιστρέφεται από τον προϊστάμενο του Τμήμα¬ 
τος Αξιολόγησης Ανθρώπινου Δυναμικού για σχετική 
συμπλήρωση ή διόρθωση. 

β) Κάθε έκθεση αξιολόγησης γνωστοποιείται υποχρε¬ 
ωτικά από το Τμήμα Αξιολόγησης Ανθρώπινου Δυναμι¬ 
κού στον υπάλληλο που αφορά. 

γ) Ο υπάλληλος δικαιούται οποτεδήποτε να ζητεί από 
το Τμήμα Αξιολόγησης Ανθρώπινου Δυναμικού και να 
λαμβάνει πλήρη γνώση ή και αντίγραφο των εκθέσεων 
αξιολόγησής του, θέτοντας επί του εντύπου της έκθε¬ 
σης αξιολόγησης την υπογραφή του και την ημερομηνία 
κατά την οποία έλαβε γνώση. 

4. Ο τελικός βαθμός της αξιολόγησης προκύπτει από 
το μέσο όρο των βαθμολογιών των δύο (2) αξιολογητών. 
Αν η απόκλιση μεταξύ των δύο (2) αξιολογητών υπερ¬ 
βαίνει τις είκοσι τέσσερις (24) εκατοστιαίες μονάδες, 
αρμόδια για τη βαθμολόγηση είναι η Ειδική Επιτροπή 
Αξιολόγησης του άρθρου 7, στην οποία παραπέμπονται 
υποχρεωτικά οι σχετικές εκθέσεις αξιολόγησης. 

5. Με απόφαση του Γενικού Γραμματέα ρυθμίζεται 
κάθε θέμα σχετικό με τη μορφή και το περιεχόμενο των 
Εντύπων Έκθεσης Αξιολόγησης. 

Άρθρο 3 

Κριτήρια και διαδικασία αξιολόγησης 
υπαλλήλων 

Ι.Τα κριτήρια αξιολόγησης των υπαλλήλων όλων των 
κατηγοριών εντάσσονται στις εξής κατηγορίες: 


Α. Γνώση του αντικειμένου, ενδιαφέρον και δημιουρ¬ 
γικότητα 

Β. Υπηρεσιακές σχέσεις και συμπεριφορά 
Γ. Αποτελεσματικότητα 

2. Κάθε κατηγορία κριτηρίων περιλαμβάνει επιμέρους 
κριτήρια, ως εξής: 

Α. ΓΝΩΣΗ ΤΟΥ ΑΝΤΙΚΕΙΜΕΝΟΥ, ΕΝΔΙΑΦΕΡΟΝ ΚΑΙ ΔΗ¬ 
ΜΙΟΥΡΓΙΚΟΤΗΤΑ 

α) Διοικητική ικανότητα, επαγγελματική επάρκεια, δυ¬ 
νατότητα εφαρμογής των γνώσεων και της εμπειρίας 
κατά την εκτέλεση των καθηκόντων του υπαλλήλου. 

β) Ολοκληρωμένη γνώση του διοικητικού έργου της 
Βουλής. 

γ) Επίδειξη ενδιαφέροντος, ανάπτυξη δεξιοτήτων και 
αφοσίωση κατά την εκτέλεση των υπηρεσιακών καθη¬ 
κόντων. 

δ) Πρωτοβουλία, καινοτομίες, ιεράρχηση προτεραι¬ 
οτήτων, συντονισμός και προγραμματισμός του έργου. 

ε) Εκπόνηση σχετικών μελετών, άρθρων ή προτάσεων 
και βράβευση τέτοιων εργασιών. 

στ) Ανάληψη ευθυνών και ικανότητα άσκησης πολ¬ 
λαπλών καθηκόντων συναφών προς τη φύση της υπη¬ 
ρεσίας. Ιεράρχηση προτεραιοτήτων, συντονισμός και 
προγραμματισμός του έργου. 

Β. ΥΠΗΡΕΣΙΑΚΕΣ ΣΧΕΣΕΙΣ ΚΑΙ ΣΥΜΠΕΡΙΦΟΡΑ 
ζ) Επικοινωνία και συνεργασία με συνυπηρετούντες 
στην ίδια ή άλλη υπηρεσιακή μονάδα, υπαλλήλους. 

η) Συμπεριφορά προς τους βουλευτές, συνεργαζόμε- 
νους φορείς και τους πολίτες, καθώς και άμεση εξυπη¬ 
ρέτηση των αναγκών τους. 

Γ. ΑΠΟΤΕΛΕΣΜΑΤΙΚΟΤΗΤΑ 

θ) Ποσοτική και ποιοτική εργασιακή απόδοση (ιδίως: 
διαχείριση κρίσεων, αναβάθμιση εργασιακού περιβάλ¬ 
λοντος, προστιθέμενη αξία διοικητικού έργου). 

ι) Βαθμός επίτευξης των στόχων της ατομικής στοχο- 
θεσίας και συμμετοχής στη στοχοθεσία της οργανικής 
μονάδας. 

3. Αξιολογούνται κατά το η) κριτήριο μόνο οι υπάλ¬ 
ληλοι που λόγω των αρμοδιοτήτων τους έρχονται σε 
επικοινωνία με τρίτους. Το ι) κριτήριο βαθμολογείται, 
μόνο εφόσον έχουν τεθεί στόχοι για το έτος που αφορά 
η αξιολόγηση. 

4. Κάθε επιμέρους κριτήριο αξιολόγησης βαθμολογεί¬ 
ται από τους αξιολογητές με τον, κατ' αντικειμενική κρί¬ 
ση, προσήκοντα ακέραιο βαθμό. Η κλίμακα των βαθμών 
ορίζεται από το 0 έως το 100. 

5. Με τους βαθμούς από 90 έως 100, βαθμολογούνται 
οι άριστοι υπάλληλοι που έχουν επιτύχει όλως εξαιρετική 
επίδοση στα καθήκοντά τους. Ως όλως εξαιρετική επί¬ 
δοση νοείται η προσφορά έργου υψηλού επιπέδου από 
τον αξιολογούμενο, από το οποίο προέκυψε σημαντικό 
όφελος για την Υπηρεσία. Για τη βαθμολογία με βαθμό 
90 και άνω απαιτείται η παράθεση από τους αξιολογη- 
τές ειδικής αιτιολογίας, με καταγραφή των πραγματι¬ 
κών δεδομένων που τη στοιχειοθετούν, και εξετάζεται 
υποχρεωτικά από την Ειδική Επιτροπή Αξιολόγησης του 
άρθρου 7 της παρούσας, η οποία, είτε οριστικοποιεί τη 
βαθμολογία είτε τη διορθώνει με παράθεση πλήρους 
αιτιολογίας. 

6. Με βαθμούς από 75 έως 89 βαθμολογούνται οι πολύ 
επαρκείς υπάλληλοι, οι οποίοι μπορούν να ανταποκρι- 
θούν πλήρως στις απαιτήσεις της Υπηρεσίας τους, να 
αντιμετωπίσουν κάθε υπηρεσιακό ζήτημα και, περι- 
στασιακά μόνο ενδεχομένως να χρειάζονται ελάχιστη 
υποβοήθηση στο έργο τους. 

7. Με βαθμούς από 60 έως 74, βαθμολογούνται οι 
επαρκείς υπάλληλοι που επιδιώκουν σταθερά να αντα- 
ποκρίνονται στις απαιτήσεις της Υπηρεσίας, αλλά δεν 
ικανοποιούν τα επιπλέον κριτήρια της προηγουμένης 
παραγράφου. 

8. Με βαθμούς από 50 έως 59, βαθμολογούνται οι με¬ 
ρικώς επαρκείς υπάλληλοι που αποδίδουν κάτω από το 
συνηθισμένο μέτρο και μπορεί να χρειάζονται υποβοή¬ 
θηση στο έργο τους. 

9. Με βαθμούς από 40 έως 49, βαθμολογούνται οι μέ¬ 
τριοι υπάλληλοι που χρειάζονται, κατά κανόνα, υποβο¬ 
ήθηση στο έργο τους. 

10. Με βαθμούς από 25 έως 39, βαθμολογούνται οι 
ανεπαρκείς υπάλληλοι. 

11. Με βαθμούς 0 έως 24, βαθμολογούνται οι ακατάλ¬ 
ληλοι για τη συγκεκριμένη υπηρεσία υπάλληλοι. 

12. Βαθμολογία κάτω από τον βαθμό εξήντα (60) 
πρέπει υποχρεωτικά να αιτιολογείται ειδικά και να θε¬ 
μελιώνεται σε πραγματικά περιστατικά και αντικειμενικά 
στοιχεία και δεδομένα του προσωπικού μητρώου του 
υπαλλήλου, όπως η επιβολή πειθαρχικών ποινών, δυ¬ 
σμενείς παρατηρήσεις των προϊσταμένων του ή άλλα 
αντικειμενικά στοιχεία που καταδεικνύουν προδήλως 
μειωμένη ανταπόκριση στα υπηρεσιακά καθήκοντα. Εάν 
ελλείπουν παρόμοια στοιχεία υποστηρικτικά της δυσμε¬ 
νούς βαθμολογίας, ο υπάλληλος δύναται να ασκήσει έν¬ 
σταση στην Ειδική Επιτροπή Αξιολόγησης, σύμφωνα με 
τα άρθρα 6 και 7 της παρούσας. 

13. Το κριτήριο ι) βαθμολογείται ανάλογα με τον 
βαθμό ανταπόκρισης των υπαλλήλων στη στοχοθεσία 
της οργανικής μονάδας και την ατομική τους στοχο¬ 
θεσία και απαιτείται πάντοτε ειδική και τεκμηριωμένη 
αιτιολογία. Πριν από τη βαθμολόγηση του κριτηρίου 
αυτού, συγκαλείται από τον προϊστάμενο της οικείας 
Διεύθυνσης Ολομέλεια, κατά τα οριζόμενα στο άρθρο 
9 της παρούσας, για τη συλλογική αξιολόγηση και ατο¬ 
μική αυτοαξιολόγηση κάθε υπαλλήλου, σε σχέση με τη 
στοχοθεσία του. Η αυτοαξιολόγηση δεν καταλήγει σε 
πρόταση βαθμολογίας του υπαλλήλου, αλλά εντοπίζει 
προβλήματα και επιτεύγματα της οργανικής μονάδας 
και λαμβάνεται υπόψη από τον αξιολογητή για την αιτι¬ 
ολογία της βαθμολογίας του. 

Κατά την πρώτη εφαρμογή της παρούσας, το εν λόγω 
κριτήριο δεν βαθμολογείται, εφόσον δεν έχει προηγηθεί 
διαδικασία στοχοθεσίας, σύμφωνα με το παρόν Σύστημα 
Αξιολόγησης. 

14. Μετά την οριστικοποίηση των εκθέσεων αξιολό¬ 
γησης, το Τμήμα Αξιολόγησης Ανθρώπινου Δυναμικού 
γνωστοποιεί την έκθεση αξιολόγησης στον αξιολογού¬ 
μενο. 

15. Το Τμήμα Αξιολόγησης Ανθρώπινου Δυναμικού 
παρακολουθεί και διαχειρίζεται στατιστικά δεδομένα 
και χρονοσειρές δεδομένων με τις βαθμολογίες αξιο¬ 


λόγησης και συντάσσει εκθέσεις ανάλυσης δεδομένων. 
Όπου παρατηρείται συστηματική εμφάνιση ακραίων τι¬ 
μών βαθμολόγησης, είτε υψηλών είτε χαμηλών, μπορεί 
με απόφαση του Γενικού Γραμματέα, κατόπιν σχετικής 
εισήγησης του προϊσταμένου της Διεύθυνσης Ανθρώ¬ 
πινου Δυναμικού και Επιμόρφωσης, να εφαρμόζεται 
«συντελεστής διόρθωσης». Με επιμέλειατουΤμήματος, 
εκδίδονται, κατ'έτος, οδηγίες για τη βαθμολόγηση στο 
πλαίσιο της αξιολόγησης. 

Άρθρο 4 

Κριτήρια και διαδικασία αξιολόγησης 
προϊσταμένων οργανικών μονάδων 

1 .Τα κριτήρια αξιολόγησης των προϊσταμένων οργα¬ 
νικών μονάδων εντάσσονται στις εξής κατηγορίες: 

Α. Γνώση του αντικειμένου, αντίληψη, προσήλωση και 
δημιουργικότητα 

Β. Υπηρεσιακές σχέσεις και συμπεριφορά 
Γ. Διοικητικές ικανότητες 
Δ. Αποτελεσματικότητα. 

2. Κάθε κατηγορία κριτηρίων περιλαμβάνει επιμέρους 
κριτήρια, ως εξής: 

Α. ΓΝΩΣΗ ΤΟΥ ΑΝΤΙΚΕΙΜΕΝΟΥ, ΑΝΤΙΛΗΨΗ, ΠΡΟΣΗ¬ 
ΛΩΣΗ ΚΑΙ ΔΗΜΙΟΥΡΓΙΚΟΤΗΤΑ 
α) Επαγγελματική επάρκεια. 

Αξιολογείται η γνώση του αντικειμένου της Βουλής 
και εν γένει του πλαισίου λειτουργίας της, η ικανότητα 
οργάνωσης του ατομικού και συλλογικού όγκου εργα¬ 
σίας και η ευθυκρισία. 

β) Αντίληψη και ικανότητα λύσης προβλημάτων. 
Αξιολογείται η ορθή προσέγγιση των προβλημάτων, η 
ικανότητα αντίληψης σύνθετων καταστάσεων και θέσης 
προτεραιοτήτων, η πρόβλεψη και έγκαιρη αντιμετώπιση 
συνεπειών και η ορθή διαχείριση κρίσεων, 
γ) Πρωτοβουλία - Καινοτομίες. 

Αξιολογείται η ικανότητα ανάπτυξης δημιουργικών 
και πρακτικών λύσεων, η ικανότητα για συνεχή βελτίωση 
της απόδοσης και δημιουργικότητας και η εισαγωγή και 
αποδοχή καινοτόμων μεθόδων. 

Β. ΥΠΗΡΕΣΙΑΚΕΣ ΣΧΕΣΕΙΣ ΚΑΙ ΣΥΜΠΕΡΙΦΟΡΑ 
δ) Συμπεριφορά προς βουλευτές, συνεργαζόμενους 
φορείς και πολίτες και εξυπηρέτησή τους, 
ε) Επικοινωνία και συνεργασία με τους προϊσταμένους, 
στ) Επικοινωνία και συνεργασία με τους υφισταμένους. 
Αξιολογείται η ικανότητα ακριβούς και σαφούς επικοι¬ 
νωνίας, προφορικής και γραπτής, η ικανότητα διαπραγ¬ 
μάτευσης, αλλά και αντίληψης των προβλημάτων επι¬ 
κοινωνίας, η επίδειξη σεβασμού στη διαφορετικότητα. 
Γ. ΔΙΟΙΚΗΤΙΚΕΣ ΙΚΑΝΟΤΗΤΕΣ 

ζ) Ικανότητα να προγραμματίζει, οργανώνει, συντονί¬ 
ζει και ελέγχει τις εργασίες της μονάδας του. Αξιολογείται 
η ηγετική ικανότητα, ιδίως ως προς την προετοιμασία 
μελλοντικών στελεχών και την κατανομή έργου στο προ¬ 
σωπικό ευθύνης τους. 

η) Ικανότητα να καθοδηγεί, ενημερώνει, παρακινεί 
τους υπαλλήλους, να αναπτύσσει τις επαγγελματικές και 
προσωπικές ικανότητες και δεξιότητες τους, να παρέχει 

κίνητρα συνεχούς επιμόρφωσης, να δίνει παραδείγμα¬ 
τα εξωστρεφούς παρουσίας σε συνέδρια, ημερίδες και 
λοιπές διοργανώσεις. 

θ) Ικανότητα αντικειμενικής και αμερόληπτης αξιο¬ 
λόγησης. 

ι) Ικανότητα λήψης αποτελεσματικών αποφάσεων, 
ιδίως σε συνθήκες κρίσης. 

Δ. ΑΠΟΤΕΛΕΣΜΑΤΙΚΟΤΗΤΑ 

ια) Βαθμός επίτευξης των στόχων της ατομικής στο- 
χοθεσίας. 

3. Αξιολογούνται κατά το δ) κριτήριο μόνον οι προϊ¬ 
στάμενοι που οι μονάδες τους έρχονται σε επικοινωνία 
μετρίτους.Το ια) κριτήριο βαθμολογείται, μόνο εφόσον 
έχουν τεθεί στόχοι για το έτος που αφορά η αξιολόγηση. 

4. Κάθε επιμέρους κριτήριο αξιολόγησης βαθμολογεί¬ 
ται από τους αξιολογητές με τον, κατ' αντικειμενική κρί¬ 
ση, προσήκοντα ακέραιο βαθμό. Η κλίμακα των βαθμών 
ορίζεται από το 0 έως το 100, με ανώτατο βαθμό το 100 
και κατώτατο το αριθμό 0. 

5. Με βαθμό από 90 έως 100, βαθμολογούνται οι άρι- 
στοι προϊστάμενοι που έχουν επιτύχει όλως εξαιρετική 
επίδοση. Ως όλως εξαιρετική επίδοση, νοείται η υψηλού 
επιπέδου ικανότητα συντονισμού της οργανικής μονά¬ 
δας, για την επίτευξη συγκεκριμένων προδιαγεγραμ¬ 
μένων στόχων από τους οποίους προέκυψε σημαντικό 
όφελος για τη Βουλή. Για τη βαθμολογία με βαθμό από 
90 και άνω, απαιτείται η παράθεση από τους αξιολογητές 
ειδικής αιτιολογίας, με καταγραφή των πραγματικών δε¬ 
δομένων που τη στοιχειοθετούν και εξετάζεται υποχρε¬ 
ωτικά από την Ειδική Επιτροπή Αξιολόγησης του άρθρου 
7, η οποία είτε την οριστικοποιεί είτε την διορθώνει, με 
πλήρη και ειδική αιτιολογία. 

6. Με βαθμούς 75 έως 89, βαθμολογούνται οι πολύ 
επαρκείς προϊστάμενοι που μπορούν να ανταποκριθούν 
πλή ρως στις απαιτήσεις της Υπηρεσίας τους και να αντι¬ 
μετωπίσουν κάθε υπηρεσιακό ζήτημα. 

7. Με βαθμούς 60 έως 74, οι επαρκείς προϊστάμενοι. 

8. Με βαθμούς 50 έως 59, οι μερικώς επαρκείς προϊ¬ 
στάμενοι. 

9. Με βαθμούς 40 έως 49, οι μέτριοι προϊστάμενοι. 

10. Με τους βαθμούς 25 έως 39, οι ανεπαρκείς προ¬ 
ϊστάμενοι. 

11. Με βαθμούς 0 έως 24, οι ακατάλληλοι για τη θέση 
προϊστάμενοι. 

12. Βαθμολογία κάτω των εξήντα (60) αιτιολογείται 
ειδικά και στηρίζεται σε πραγματικά περιστατικά και 
αντικειμενικά δεδομένα που στοιχειοθετούν ανεπαρκή 
διοίκηση της οργανικής μονάδας, καθώς και ανεπαρκή 
διαχείριση του ανθρώπινου δυναμικού της. Ο αξιολο¬ 
γούμενος έχει δικαίωμα να ασκήσει ένσταση στην Ειδική 
Επιτροπή Αξιολόγησης, σύμφωνα με τα άρθρα 6 και 7 
της παρούσας. 

13. Το κριτήριο ια) βαθμολογείται ανάλογα με τον 
βαθμό ανταπόκρισης του προϊσταμένου στην ατομική 
στοχοθεσίατου, με ειδική αιτιολογία. 

Κατά την πρώτη εφαρμογή της παρούσας, το εν λόγω 
κριτήριο δεν βαθμολογείται, εάν δεν έχει προηγηθεί δι¬ 
αδικασία στοχοθεσίας. 


14. Η αξιολόγηση των προϊσταμένων λαμβάνει υπόψη 
και την αξιολόγηση των υφισταμένων, όπως περιγράφε- 
ται στην επόμενη παράγραφο. 

15. Ο προϊστάμενος Τμήματος αξιολογείται και από 
το σύνολο των άμεσα υφισταμένων του, εφόσον αυτοί 
είναι τουλάχιστον τρεις (3). Ο προϊστάμενος Διεύθυνσης 
αξιολογείται από τουςπροϊσταμένουςΤμήματος και, εάν 
αυτοί είναι λιγότεροι από τρεις (3), από το σύνολο των 
υπαλλήλων της Διεύθυνσης. Ο προϊστάμενος Γενικής 
Διεύθυνσης αξιολογείται από τους προϊσταμένους Δι¬ 
εύθυνσης καιΤμήματοςπου υπάγονται στη Γενική Διεύ¬ 
θυνση. Η κατά τα ανωτέρω αξιολόγηση διενεργείται με 
βάση ανώνυμο ερωτηματολόγιο που καταρτίζεται από 
το Τμήμα Αξιολόγησης Ανθρώπινου Δυναμικού. 

Το ερωτηματολόγιο αυτό περιλαμβάνει τα εξής κρι¬ 
τήρια: 

α) ικανότητα διοίκησης και διαχείρισης ανθρώπινου 
δυναμικού, 

β) ικανότητα αποτελεσματικής καθοδήγησης των υφι¬ 
σταμένων, υπηρεσιακές σχέσεις και συμπεριφορά, 
γ) ικανότητα διαχείρισης κρίσεων, 
δ) ανάληψη ευθύνης, 

ε) δεκτικότητα στην εισαγωγή νέων μεθόδων και νέων 
τεχνολογιών. 

Η αξιολόγηση προϊσταμένου από τους υφισταμένους 
του ακολουθεί την εξής κλίμακα βαθμολογίας: 

90 έως 100: άριστος, 

75 έως 89: πολύ επαρκής, 

60 έως 74: επαρκής, 

50 έως 59: μερικώς επαρκής, 

40 έως 49: μέτριος, 

25 έως 39: ανεπαρκής, 

0 έως 24: ακατάλληλος. 

Κάθε κριτήριο βαθμολογείται ξεχωριστά. 

16. Η βαθμολογία της ετήσιας αξιολόγησης προϊστα¬ 
μένου από τους υφιστάμενους του συνοδεύει τον ατο¬ 
μικό φάκελο αξιολόγησής του και συνεκτιμάται κατά τις 
αξιολογήσεις του. 

Άρθρο 5 

Συμβουλευτική Συνέντευξη 

1. Πριν από την ολοκλήρωση της αξιολόγησης, ο άμε¬ 
σα ιεραρχικά προϊστάμενος, ως πρώτος αξιολογητής, 
καλεί τον αξιολογούμενο υπάλληλο για να συζητήσει 
μαζί του τρόπους βελτίωσης της απόδοσής του και κα¬ 
λύτερης αξιοποίησης και ανάπτυξης των ικανοτήτων 
του, προς όφελος τόσο του ιδίου όσο και της αποδοτικής 
λειτουργίας της οργανικής μονάδας όπου υπηρετεί. Η 
ημερομηνία της συμβουλευτικής συνέντευξης, καθώς 
και οι υπογραφές του αξιολογητή και του αξιολογούμε¬ 
νου σημειώνονται σε ειδικό χώρο του εντύπου αξιολό¬ 
γησης, με επισημείωση στην περίπτωση κατά την οποία 
ο αξιολογούμενος ζήτησε προθεσμία για να υποβάλει 
απόψεις ή αντιρρήσεις του, κατά τις διατάξεις της πα¬ 
ραγράφου 3 του παρόντος. 

2. Σε περίπτωση αξιολόγησης του υπαλλήλου με μέσο 
όρο βαθμολογίας της έκθεσης μικρότερο του εξήντα (60) 
συμπληρώνονται υποχρεωτικά από τον αξιολογητή στο 

έντυπο αξιολόγησης τα μέτρα βελτίωσης που οφείλει να 
λάβει ο αξιολογούμενος, ο προϊστάμενος που τον αξιο¬ 
λογεί, στο μέτρο των αρμοδιοτήτων του, και η υπηρεσία. 

3.0 αξιολογούμενος έχει δικαίωμα να υποβάλει, απευ¬ 
θείας στον αξιολογητή, απόψεις ή αντιρρήσεις, μέσα σε 
δύο (2) ημέρες από την πραγματοποίηση της συνέντευ¬ 
ξης. Οι απόψεις - αντιρρήσεις αποτελούν αναπόσπαστο 
μέρος της έκθεσης αξιολόγησης του υπαλλήλου και λαμ- 
βάνονται υπόψη από τον αξιολογητή. 

4. Τυχόν μέτρα βελτίωσης που προτείνονται, λαμβάνο- 
νται υπόψη υποχρεωτικά από τον αξιολογητή, κατά την 
επόμενη περίοδο αξιολόγησης του υπαλλήλου. Ο αξιο- 
λογητής οφείλει να σημειώσει στην έκθεση αξιολόγησης 
τα μέτρα που έλαβε ο ίδιος και η Υπηρεσία, προκειμένου 
να βοηθήσουν τον υπάλληλο να βελτιώσει την απόδοσή 
του. Παράλειψη συμμόρφωσης προς τα εν λόγω μέτρα 
λαμβάνεται υποχρεωτικά υπόψη, ως δυσμενές στοιχείο, 
από τον προϊστάμενο του αξιολογητή, κατά την αξιολό¬ 
γηση του τελευταίου. 

Άρθρο 6 

Ενστάσεις 

1. Εάν ο μέσος όρος βαθμολογίας της Έκθεσης Αξι¬ 
ολόγησης είναι μικρότερος του βαθμού εβδομήντα 
πέντε (75), ο αξιολογούμενος υπάλληλος έχει δικαίωμα 
να ασκήσει ένσταση ενώπιον της Ειδικής Επιτροπής Αξι¬ 
ολόγησης, εντός επτά (7) εργάσιμων ημερών από τότε 
που έλαβε γνώση της έκθεσης. Η ένσταση κατατίθεται 
στοΤμήμα Αξιολόγησης Ανθρώπινου Δυναμικού, που τη 
διαβιβάζει στην Ειδική Επιτροπή Αξιολόγησης. 

2. Η ένσταση πρέπει να περιλαμβάνει αναλυτικά τα συ¬ 
γκεκριμένα στοιχεία και τα πραγματικά περιστατικά, στα 
οποία ο αξιολογούμενος θεμελιώνει τους ισχυρισμούς 
της ένστασής του. 

3. Η Ειδική Επιτροπή Αξιολόγησης εξετάζει το παραδε¬ 
κτό και το βάσιμο της ένστασης και μπορεί είτε να οριστι- 
κοποιήσει είτε να διορθώσει την έκθεση αξιολόγησης με 
παράθεση πλήρους αιτιολογίας. Η Ειδική Επιτροπή Αξιο¬ 
λόγησης δικαιούται να ζητήσει οποιεσδήποτε πρόσθετες 
διευκρινίσεις κρίνει απαραίτητες από τους αξιολογητές 
ή τον αξιολογούμενο και γενικώς να ενεργήσει για τη 
διακρίβωση των προβαλλόμενων ισχυρισμών. Η Ειδική 
Επιτροπή Αξιολόγησης αποφαίνεται για τις ενστάσεις 
μέσα σε προθεσμία δύο (2) μηνών από την περιέλευσή 
τους σε αυτή. 

Άρθρο 7 

Ειδική Επιτροπή Αξιολόγησης 

1. Η Ειδική Επιτροπή Αξιολόγησης συγκροτείται από 
τα μέλη του Υπηρεσιακού Συμβουλίου του άρθρου 90 
του Κανονισμού της Βουλής (Μέρος Β'). Γραμματέαςτης 
Ειδικής Επιτροπής Αξιολόγησης ορίζεται ο Γραμματέας 
του Υπηρεσιακού Συμβουλίου. 

2. Στην Επιτροπή μετέχει, χωρίς δικαίωμα ψήφου και 
ένα (1) μέλος του διοικητικού συμβουλίου του Συλλόγου 
Υπαλλήλων Βουλής, εφόσον το ζητήσει ο αξιολογού¬ 
μενος. 

3. Η Επιτροπή αποφαίνεται επί των ενστάσεων του 
άρθρου 6 της παρούσας, καθώς και για τις εξαιρετικές 


επιδόσεις, κατά τα οριζόμενα στις παραγράφους 5 και 
12 των άρθρων 3 και 4, και στην παράγραφο 4 του άρ¬ 
θρου 2. 

4. Εάν η Επιτροπή αποφαίνεται επί ενστάσεων ή για τις 
εξαιρετικές επιδόσεις προϊσταμένου που είναι μέλος της 
Επιτροπής ή υπαλλήλου που έχει αξιολογηθεί από μέλος 
της, το συγκεκριμένο μέλος κωλύεται να συμμετέχει και 
αναπληρώνεται. 

5. Η θητεία της Ειδικής Επιτροπής Αξιολόγησης είναι 
διετής. Κατά την πρώτη εφαρμογή της παρούσας, η θη¬ 
τεία της λήγει στις 31/12/2018. 

Άρθρο 8 
Στοχοθεσία 

1. Με τη στοχοθεσία επιδιώκεται η βελτίωση της 
αποτελεσματικότητας και της συλλογικής δράσης των 
Υπηρεσιών της Βουλής, η πληρέστερη εκπλήρωση της 
αποστολής τους και η ανταπόκρισή τους στις ανάγκες 
της κοινωνίας. 

2. Εντός της πρώτης εβδομάδας του Οκτωβρίου κάθε 
έτους, ο Γενικός Γραμματέας γνωστοποιεί, σε κάθε Γενική 
Διεύθυνση και Υπηρεσία που υπάγεται απευθείας στον 
Πρόεδρο της Βουλής ή τον ίδιο, τους στρατηγικούς στό¬ 
χους για το επόμενο έτος. Στο πλαίσιο των στόχων αυτών, 
οι προϊστάμενοι των Γενικών Διευθύνσεων ή αν ελλεί¬ 
πουν, οι προϊστάμενοι Διευθύνσεων, και οι προϊστάμενοι 
των υπαγόμενων στον Πρόεδρο και Γενικό Γραμματέα 
οργανικών μονάδων καταθέτουν στον Γενικό Γραμμα¬ 
τέα ήτο αρμοδίωςγιατο σκοπό αυτό εξουσιοδοτημένο 
όργανο, εξειδικευμένη εισήγηση για τους διαθέσιμους 
πόρους, τις δράσεις της Υπηρεσίας τους που υλοποιή¬ 
θηκαν ή είναι σε εξέλιξη, καθώς και το γενικότερο προ¬ 
γραμματισμό του τομέα ευθύνης τους. Εντός της πρώτης 
εβδομάδας του Νοεμβρίου, ο Γενικός Γραμματέας, σε 
συνεργασία με τους ως άνω προϊσταμένους, αποφασίζει 
επί των εισηγήσεων και στη συνέχεια γνωστοποιεί και 
κατανέμει στις Υπηρεσίες τους στρατηγικούς στόχους 
τους για το επόμενο έτος. 

3. α) Η απόφαση της προηγούμενης παραγράφου κοι¬ 
νοποιείται ηλεκτρονικά σε όλους τους υπαλλήλους και 
παρουσιάζεται σε Ολομέλειες των αντίστοιχων Υπηρε¬ 
σιών, υπό την προεδρία του Γενικού Γραμματέα. 

β) Οι προϊστάμενοι Γενικής Διεύθυνσης εξειδικεύουν, 
ανά Διεύθυνση, τους στόχους που έχουν τεθεί στη Γενική 
Διεύθυνση, ενημερώνουν σχετικά τους υφισταμένους 
τους προϊσταμένους Διεύθυνσης και τους ζητούν να ει- 
σηγηθούν περαιτέρω προσδιορισμό των στόχων κάθε 
Διεύθυνσης. Οι προϊστάμενοι Διεύθυνσης ζητούν από 
τους προϊσταμένους Τμήματος να εισηγηθούν τον προσ¬ 
διορισμό των στόχων κάθε Τμήματος. Οι προϊστάμενοι 
Τμήματος ζητούν από τους υπαλλήλους να καταθέσουν 
τις απόψεις και τις προτάσεις τους για τη στοχοθεσία του 
Τ μήματος, της Διεύθυνσης και συνολικά της Υπηρεσίας. 
Βάσει των εισηγήσεων των προϊσταμένων, εκδίδεται από 
κάθε προϊστάμενο Γενικής Δ/νσης απόφαση για τους 
στόχους κάθε Διεύθυνσης. 

γ) Εντός της δεύτερης εβδομάδας του Δεκεμβρίου 
κάθε έτους, ο προϊστάμενος Τμήματος παρουσιάζει 
στην Ολομέλεια των υπαλλήλων του Τμήματος τους 

στόχους που έχουν αποφασιστεί κατά τα ανωτέρω και 
προτείνει, στο πλαίσιο της στοχοθεσίας αυτής, τους ατο¬ 
μικούς στόχους κάθε υπαλλήλου, λαμβάνοντας υπόψη 
τις δεξιότητες, τις γνώσεις, τις εμπειρίες και τα καθήκοντα 
που ασκεί. Στη Ολομέλεια, διεξάγεται συζήτηση για την 
ευρύτερη στοχοθεσία της Υπηρεσίας και τους τρόπους 
βελτίωσης της λειτουργίας της. Στη συνέχεια, ο προϊ¬ 
στάμενος, μετά από συνέντευξη με κάθε υπάλληλο και 
αφού λάβει υπόψη τη γνώμη του, καθορίζει γραπτά την 
ατομική στοχοθεσία του και την ειδικότερη συμβολή του 
στην επίτευξη των στόχων του Τμήματος, με ατομικούς 
στόχους που αναλύονται σε συγκεκριμένες ενέργειες, 
με χρονικά προσδιορισμένη υλοποίηση, όπου η φύση 
του αντικειμένου της Υπηρεσίας το επιτρέπει. Οι απο¬ 
φάσεις στοχοθεσίας κοινοποιούνται ηλεκτρονικά σε 
όλο το προσωπικό που αφορούν, καθώς και στο Τμήμα 
Αξιολόγησης Ανθρώπινου Δυναμικού. 

δ) Τα ανωτέρω υπό στοιχ. γ) εφαρμόζονται αναλόγως 
και στις οργανικές μονάδες που υπάγονται απευθείας 
στον Πρόεδρο ή τον Γενικό Γραμματέα της Βουλής. 

4. Στις αποφάσεις στοχοθεσίας καθορίζονται ο βαθμός 
προτεραιότητας για κάθε στόχο, οι δείκτες μέτρησης 
των αποτελεσμάτων, το χρονοδιάγραμμα υλοποίησης 
και κάθε άλλο σχετικό θέμα. 

5. Η διαδικασία της περίπτωσης γ) της παραγράφου 3 
του παρόντος μπορεί να επαναληφθεί μετά την παρέλευ¬ 
ση τετραμήνου και πριν την παρέλευση οκταμήνου από 
την έναρξή της, με σκοπό την αναθεώρηση των στόχων. 

6. Κατά την πρώτη εφαρμογή της παρούσας, οι προ¬ 
θεσμίες του παρόντος άρθρου μετατίθενται κατά τρεις 
(3) μήνες. 

Άρθρο 9 

Ολομέλειες Διεύθυνσης και Τμήματος 

1. Οι Ολομέλειες Διεύθυνσης και Τμήματος είναι συμ¬ 
βουλευτικά όργανα των προϊσταμένων, στα οποία δικαί¬ 
ωμα συμμετοχής έχουν όλοι οι υπάλληλοι της οργανικής 
μονάδας. 

2. Η Ολομέλεια Διεύθυνσης συγκαλείται και προεδρεύ¬ 
εται από τον προϊστάμενο της Διεύθυνσης και σε περί¬ 
πτωση κωλύματος του από τον προϊστάμενο της οικείας 
Γενικής Διεύθυνσης. Η ΟλομέλειαΤμήματος συγκαλείται 
και προεδρεύεται από τον προϊστάμενο του Τμήματος 
και σε περίπτωση κωλύματος του από τον προϊστάμενο 
της οικείας Διεύθυνσης. 

3. Η Ολομέλεια Διεύθυνσης συνεδριάζει τρεις (3) φο¬ 
ρές κατ' έτος, για να αξιολογήσει την πορεία υλοποίη¬ 
σης των στόχων της Διεύθυνσης και όποτε άλλοτε κρίνει 
σκόπιμο ο προϊστάμενος της Διεύθυνσης ή ο αρμόδιος 
προϊστάμενος Γενικής Δ/νσης, προκειμένου να συζη¬ 
τηθούν θέματα λειτουργίας της Διεύθυνσης. Εισηγητής 
είναι ο προϊστάμενος της Διεύθυνσης ή υπάλληλος που 
επιλέγεται από αυτόν. 

Η Ολομέλεια Τμήματος συνεδριάζει μια φορά κάθε 
τρεις (3) μήνες, για να συζητήσει θέματα του Τμήματος 
και την πορεία υλοποίησης των στόχων του, καθώς και 
όποτε άλλοτε κρίνει σκόπιμο ο προϊστάμενος του Τμή¬ 
ματος ή της Διεύθυνσης, για να συζητηθούν θέματα λει¬ 
τουργίας τουΤμήματος. Επισημάνσεις ελεγκτικών μηχα¬ 


νισμών ή αναφορές με παράπονα βουλευτών ή πολιτών, 
σχετικά με τη λειτουργία του Τμήματος συζητούνται 
υποχρεωτικά στην επόμενη Ολομέλεια του Τμήματος. 

4. Οι Ολομέλειες μπορεί να συντάσσουν εισηγήσεις 
προς τον Γενικό Γραμματέα της Βουλής ή του αρμοδίως 
για το σκοπό αυτό εξουσιοδοτημένου οργάνου, βάσει 
προτάσεων των μελών τους. Τα δύο τρίτα (2/3) των υπαλ¬ 
λήλων του Τμήματος μπορεί να ζητήσουν, οποτεδήποτε, 
με έγγραφη αναφορά τους προς τον προϊστάμενο, τη 
σύγκληση έκτακτης Ολομέλειας, προκειμένου να συ¬ 
ζητηθούν τα υπηρεσιακά θέματα που προσδιορίζονται 
ειδικά στην αναφορά. Η έκτακτη Ολομέλεια συγκαλείται 
υποχρεωτικά εντός δέκα (10) ημερών από την περιέλευ- 
ση της αναφοράς στον προϊστάμενο Διεύθυνσης. 

5. Η τήρηση των πρακτικών των συνεδριάσεων των 
Ολομελειών ανατίθεται σε υπάλληλο που ορίζεται ως 
Γραμματέας από τον Πρόεδρό της. 

Οι Ολομέλειες διεξάγονται εντός του ωραρίου υπηρε¬ 
σίας και ολοκληρώνονται με την εξάντληση των θεμά¬ 
των της ημερήσιας διάταξης. Για την επίτευξη απαρτίας, 
απαιτείται η συμμετοχή τουλάχιστον των τριών πέμπτων 
(3/5) των υπαλλήλων που υπογράφουν σχετικά. Δεν υπο¬ 
λογίζονται οι απόντες λόγω εκπαιδευτικής, αναρρωτικής 
αδείας ή αδείας μητρότητας ή ανατροφής τέκνου. 

6. Στο τέλος κάθε έτους, οι Ολομέλειες της Διεύθυνσης 
και του Τ μήματος εγκρίνουν Εκθέσεις Αξιολόγησης του 
έργου που παρήγαγαν. Οι Εκθέσεις συντάσσονται από 
τον οικείο προϊστάμενο και εγκρίνονται, ύστερα από 
συζήτηση, από τα δύο τρίτα (2/3), τουλάχιστον, των 
υπαλλήλων της οργανικής μονάδας. Οι Εκθέσεις είναι 
επαρκώς αιτιολογημένες βάσει της στοχοθεσίας της 
κάθε μονάδας, αξιολογούν από τον βαθμό 0 έως 100 
και συνοδεύουν τον ατομικό φάκελο αξιολόγησης κάθε 
υπαλλήλου. 

Άρθρο 10 

Λογοδοσία και κοινωνικός έλεγχος 

1.0 κοινωνικός έλεγχος αποσκοπεί στη βελτίωση της 
λειτουργίας και της ποιότητας των υπηρεσιών (του πα- 
ραγόμενου έργου) της Βουλής. Ο κοινωνικός έλεγχος 
επιτυγχάνεται μέσω του εντοπισμού προβλημάτων μη 
εύρυθμης λειτουργίας, λαμβάνοντας υπόψη αφενός τη 
γνώμη των πολιτών για την ποιότητα των Υπηρεσιών 
της Βουλής, αφετέρου προτάσεις για την καλύτερη λει¬ 
τουργία τους. 

2. Για τον σκοπό αυτό καθιερώνεται διαδικασία Ακρό¬ 
ασης Κοινωνικών Φορέων και Πολιτών, με σκοπό την 
καταγραφή και άμεση απάντηση στα προβλήματα εύ¬ 
ρυθμης λειτουργίας που εντοπίζουν οι πολίτες. Η διαδι¬ 
κασία της Ακρόασης διεξάγεται μία φορά κάθε δύο (2) 
μήνες, δημόσια και με τήρηση πρακτικών και αυστηρής 
σειράς προτεραιότητας στις επισημάνσεις και προτάσεις 
κοινωνικών φορέων ή μεμονωμένων πολιτών ή ομάδων 
πολιτών. Στο πλαίσιο αυτό, ο Γενικός Γραμματέας της 
Βουλής συγκροτεί Επιτροπή Ακρόασης, από προϊσταμέ¬ 
νους Γενικών Διευθύνσεων, Διευθύνσεων και Τμημάτων. 

3. Μέσα κοινωνικού ελέγχου συνιστούν, μεταξύ άλ¬ 
λων, έρευνες, ηλεκτρονικές και μη, μέσω των οποίων οι 
πολίτες αξιολογούν τις υπηρεσίες της Βουλής που χρη- 

σιμοποίησαν. Κάθε ηλεκτρονική εφαρμογή μέσω της 
οποίας οι φορείς και οι πολίτες έρχονται σε επαφή με 
τη Βουλή, όπως και η κεντρική ιστοσελίδα της Βουλής, 
περιλαμβάνει υποχρεωτικά πρόβλεψη για αξιολόγηση 
από τους φορείς και τους πολίτες. 

4. Στις Υπηρεσίες που έρχονται σε επαφή με πολίτες, 
εφαρμόζεται σύστημα διερεύνησης ικανοποίησης των 
πολιτών και υποβάλλονται παρατηρήσεις και προτάσεις 
για τη λειτουργία τους. Η Μονάδα Στρατηγικού Σχεδια- 
σμού και Αναδιοργάνωσης Διοικητικών Λειτουργιών 
επεξεργάζεται τα σχετικά στοιχεία και συντάσσει εκθέ¬ 
σεις προς τον Γενικό Γραμματέα της Βουλής, εισηγούμενη 
κάθε αλλαγή που κρίνεται σκόπιμη. 

Άρθρο 11 

Μεταβατική Διάταξη 

Τυχόν εκκρεμείς διαδικασίες ή ενστάσεις που αφορούν 
το σύστημα αξιολόγησης του άρθρου 83 του Κανονισμού 
της Βουλής (Μέρος Β'), όπως ίσχυε έως τις 30-6-2016, 


ημερομηνία έναρξης ισχύος της από 28-6-2016 από¬ 
φασης της Ολομέλειας της Βουλής «Τροποποίηση δι¬ 
ατάξεων του Κανονισμού της Βουλής - Μέρος Β' (ΦΕΚ 
51/Α710-4-1997) και Μέρος Κοινοβουλευτικό (ΦΕΚ 106/ 
Α724-6-1987), όπως ισχύουν» (ΦΕΚ 122/Α730-6-2016), 
διεκπεραιώνονται και εξετάζονται κατά τις διατάξεις του 
εν λόγω άρθρου, όπως ίσχυε πριν από τις 30-6-2016. 

Άρθρο 12 

Έναρξη ισχύος 

Η ισχύς των διατάξεων της παρούσας αρχίζει από τη 
δημοσίευσή της στην Εφημερίδα της Κυβερνήσεως. 

Η απόφαση αυτή να δημοσιευθεί στην Εφημερίδα της 
Κυβερνήσεως. 

Αθήνα, 22 Νοεμβρίου 2016 

Ο Πρόεδρος της Βουλής 

ΝΙΚΟΛΑΟΣ ΒΟΥΤΣΗΣ 

ΞΓ 

ΕΘΝΙΚΟ ΤΥΠΟΓΡΑΦΕΙΟ 

Την ευθύνη για την εκτύπωση, διαχείριση και κυκλοφορία των φύλλων της Εφημερίδας της 
Κυβερνήσεως, (ΦΕΚ) στην έντυπη και ηλεκτρονική έκδοση, έχει το Εθνικό Τυπογραφείο το 
οποίο αποτελεί δημόσια υπηρεσία η οποία υπάγεται στο Υπουργείο Εσωτερικών και Διοικη¬ 
τικής Ανασυγκρότησης. Το Εθνικό Τυπογραφείο έχει επίσης την ευθύνη για την κάλυψη των 
εκτυπωτικών αναγκών του Δημοσίου. (Ν. 3469/2006, Α' 131). 


ΥΠΗΡΕΣΙΕΣ ΠΟΥ ΠΑΡΕΧΕΙ ΤΟ ΕΘΝΙΚΟ ΤΥΠΟΓΡΑΦΕΙΟ 


1. ΦΥΛΛΟ ΤΗΣ ΕΦΗΜΕΡΙΔΑΣ ΤΗΣ ΚΥΒΕΡΝΗΣΕΩΣ (ΦΕΚ) 

Η ηλεκτρονική μορφή των ΦΕΚ διατίθεται δωρεάν από την ιστοσελίδα νννννν.θΐ.ςΓ· Γ ια 

τα ΦΕΚ που δεν έχουν ψηφιοποιηθεί και καταχωρισθεί στην πιο πάνω ιστοσελίδα δίνεται η 
δυνατότητα δωρεάν αποστολής με ηλεκτρονικό ταχυδρομείο, μετά από αίτηση που υποβάλ¬ 
λεται ηλεκτρονικά με τη συμπλήρωση ειδικής φόρμας. 

Η έντυπη μορφή των ΦΕΚ διατίθεται για μεμονωμένα φύλλα με το ανάλογο κόστος από 
το τμήμα Πωλήσεων απευθείας ή με ταχυδρομική αποστολή μέσω αίτησης παραγγελίας στα 
ΚΕΠ, ενώ για ετήσια συνδρομή από το τμήμα Συνδρομητών. Το κόστος για ασπρόμαυρο ΦΕΚ 
από 1 έως 16 σελίδες είναι 1€, προσαυξανόμενο κατά 0,20€ για κάθε επιπλέον οκτασέλιδο ή 
μέρος αυτού. Το κόστος για έγχρωμο ΦΕΚ είναι 1,50€ από 1 έως 16 σελίδες, προσαυξανόμενο 
κατά 0,30€ για κάθε επιπλέον οκτασέλιδο ή μέρος αυτού. 

Τρόπος αποστολής κειμένων προς δημοσίευση 

-Τα κείμενα για δημοσίευση στο ΦΕΚ, από όλες τις δημόσιες υπηρεσίες και τους φορείς 
του δημόσιου τομέα, αποστέλλονται στην διεύθυνση ννθί>πΐ35ΐθΐ·.θΐ(5>θΐ.μι· με χρήση 
προηγμένης ψηφιακής υπογραφής και χρονοσήμανσης. 

- Οι περιλήψεις Διακηρύξεων Δημοσίων Συμβάσεων, αποστέλλονται στην ηλεκτρονική δι¬ 
εύθυνση ά05@θΐ·9Γ με τη χρήση απλού ηλεκτρονικού ταχυδρομείου. 

- Κατ' εξαίρεση, πολίτες οι οποίοι δεν έχουν αποκτήσει προηγμένη ηλεκτρονική υπογρα¬ 
φή, μπορούν να αποστέλλουν ταχυδρομικά ή να καταθέτουν με εκπρόσωπό τους κείμε¬ 
να προς δημοσίευση αποτυπωμένα σε χαρτί, στοΤμήμα Παραλαβής Δημοσιευτέας Ύλης. 

Πληροφορίες σχετικά με την αποστολή/κατάθεση εγγράφων προς δημοσίευση, την 
πώληση των τευχών και τους ισχύοντες τιμοκαταλόγους για όλες τις υπηρεσίες θα βρείτε 
στην ιστοσελίδα μας και στη διαδρομή Εξυπηρέτηση κοινού - τμήμα πωλήσεων ή συν¬ 
δρομητών. Επίσης στην ιστοσελίδα μπορείτε να αναζητήσετε πληροφορίες σχετικά με την 
πορεία δημοσίευσης των εγγράφων, εφόσον γνωρίζετε τον Κωδικό Αριθμό Δημοσιεύμα¬ 
τος (ΚΑΔ). Τον ΚΑΔ εκδίδει το Εθνικό Τυπογραφείο για όλα τα κείμενα που πληρούν τις προ¬ 
ϋποθέσεις δημοσίευσης. 

2. ΚΑΛΥΨΗ ΕΚΤΥΠΩΤΙΚΩΝ ΑΝΑΓΚΩΝ του Δημοσίου και των φορέων του 

Το Εθνικό Τυπογραφείο μετά από αίτημα φορέα του Δημοσίου αναλαμβάνει να σχεδιάσει 
και να εκτυπώσει κάρτες, βιβλία, αφίσες, μπλοκ, μηχανογραφικά έντυπα, φακέλους, φακέλους 
αλληλογραφίας, κ.ά. Επίσης σχεδιάζει και κατασκευάζει σφραγίδες. 


ΕΠΙΚΟΙΝΩΝΙΑ ΜΕ ΤΟ ΕΘΝΙΚΟ ΤΥΠΟΓΡΑΦΕΙΟ 


Ταχυδρομική Διεύθυνση: Καποδιστρίου 34, τ.κ. 10432, Αθήνα Ιστοσελίδα: νννννν.θΐ^ι· 

ΤΗΛΕΦΩΝΙΚΟ ΚΕΝΤΡΟ: 210 5279000 - ίβχ: 210 5279054 Πληροφορίες σχετικά με την λειτουργία 

ΤΜΗΜΑΤΑ ΕΞΥΠΗΡΕΤΗΣΗΣ ΚΟΙΝΟΥ της ιστοσελίδας: ΗθΙρά6ϋΙ<.6ΐ@6ΐ.9Γ 

Πωλήσεων: (Ισόγειο, τηλ. 210 5279178 - 180) Αποστολή ψηφιακά υπογεγραμμένων 

Συνδρομητών: (Ημιόροφος, τηλ. 210 5279136) εγγράφων προς δημοσίευση στο ΦΕΚ: 

Πληροφοριών: (Ισόγειο, Γρ. 3 και τηλεφ. κέντρο 210 5279000) \λ/θΙητι351θι'.θΙ@θ1.9 | · 

Παραλαβής Δημ. Υλης: (Ισόγειο, τηλ. 210 5279167,210 5279139) Πληροφορίες για γενικό πρωτόκολλο 
Ωράριο για το κοινό: Δευτέρα ως Παρασκευή: 8:00 - 13:30 και αλληλογραφία: 9>'3πηη3ΐ6·3@6ΐ·9 ι ' 

























